បក្ស​ប្រឆាំង​សន្យា​ផ្តល់​សិទ្ធិ​និង​ម៉ោង​ផ្សាយ​ទូរទស្សន៍​ដល់​សហគមន៍​ឥស្លាម
លោក​ សម រង្ស៊ី ​ក៏​បាន​​សន្យា​ឱ្យ​មាន​​ការ​បើក​សិទ្ធិ​សេរីភាព​ពេញលេញ​ក្នុង​ការ​សាងសង់​ម៉ាស្ជិទ ហៅ​ម្យ៉ាង​ទៀត​ថា ​ព្រះវិហារ។
ភ្នំពេញ — គណបក្សសង្គ្រោះជាតិបានសន្យាផ្តល់ម៉ោងផ្សាយអំពីជំនឿសាសនានិងកិច្ចការប្រចាំថ្ងៃតាមរយៈកញ្ចក់ទូរទស្សន៍ដល់ប្រជាពលរដ្ឋខ្មែរឥស្លាមព្រមទាំងការសន្យាផ្នែកនយោបាយផ្សេងៗដល់ពួកគេ។ ថ្លែងទៅកាន់ពលរដ្ឋខ្មែរឥស្លាមចំនួនជាង១០០នាក់នៅក្នុងកម្មវិធីទទួលទានអាហារស្រាយបួសកាលពីថ្ងៃអាទិត្យកន្លងទៅលោកសម រង្សី ប្រធានគណបក្សសង្គ្រោះជាតិបានសន្យាថា លោកនឹងរៀបចំឲ្យស្ថានីយទូរទស្សន៍ព្រះអាទិត្យនិងទូរទស្សន៍ជាតិផ្តល់ពេលវេលាដល់ខ្មែរឥស្លាមយ៉ាងហោចឲ្យបានមួយម៉ោងក្នុង១ថ្ងៃដើម្បីផ្សព្វផ្សាយកិច្ចការសាសនានិងកិច្ចការទូទៅរបស់ខ្មែរឥស្លាមនៅពេលគណបក្សរបស់លោកបានដឹកនាំប្រទេសកម្ពុជា។ ការសន្យារបស់មេបក្សជំទាស់ កើតមាននៅគ្រាដែលគណបក្សនេះកំពុងរៃអង្គាសប្រាក់ដើម្បីបើកស្ថានីយទូរទស្សន៍ថ្មីមួយឈ្មោះថា «ទូរទស្សន៍ព្រះអាទិត្យ» ដើម្បីផ្សព្វផ្សាយដំណឹងជូនពលរដ្ឋខ្មែរទូទៅ។ លោកសម រង្ស៊ីបន្ថែមថា៖ «យើងនឹងរៀបចំឲ្យទូរទស្សន៍ជាតិ ទូរទស្សន៍ គឺផ្តល់ពេលវេលាដល់ខ្មែរឥស្លាមយ៉ាងហោចឲ្យបានមួយម៉ោងក្នុងមួយថ្ងៃដើម្បីផ្សព្វផ្សាយកិច្ចការសាសនា និងកិច្ចការទូទៅរបស់ខ្មែរឥស្លាម»។ លោក សម រង្ស៊ី ក៏បានសន្យាឱ្យមានការបើកសិទ្ធិសេរីភាពពេញលេញក្នុងការសាងសង់ម៉ាស្ជិទ ហៅម្យ៉ាងទៀតថា ព្រះវិហារ និងការសង់សាលារៀនសាសនា ក៏ដូចជាការអនុញ្ញាតឲ្យសិស្សស្រីអាចស្លៀកពាក់តាមទំនៀមទម្លាប់សាសនាដើម្បីចូលសាលារៀននិងចូលរួមក្នុងពិធីផ្សេងៗ ហើយនឹងការបើកទូលាយសេរីភាពប្រតិបត្តិសាសនា និងការទំនាក់ទំនងជាមួយសាសនិកឥស្លាមក្រៅប្រទេស ព្រមទាំងបន្តជំរុញឲ្យមានការបញ្ជូននិស្សិតខ្មែរឥស្លាមទៅសិក្សានៅក្រៅប្រទេសឲ្យបានកាន់តែច្រើន។ តាមរយៈការសន្យាផ្នែកនយោបាយនេះដែរ លោកសម រង្សីមេដឹកនាំសំឡេងភាគតិចនៅក្នុងរដ្ឋសភា ថាលោកនឹងរៀបចំឲ្យគ្រូបង្រៀនសាសនាមានប្រាក់ឧបត្ថម្ភប្រចាំខែពីរដ្ឋាភិបាល និងជំរុញឲ្យមានការសាងសង់កន្លែងថ្វាយបង្គំ (ស៊ូរ៉ាវ) នៅតាមទីសាធារណៈ សាកលវិទ្យាល័យ មន្ទីរពេទ្យ សណ្ឋាគារ និងនៅតាមផ្សារនានាផងដែរ។ នៅក្នុងវិស័យការងារមេបក្សជំទាស់រូបនេះដែលធ្លាប់ជារដ្ឋមន្ត្រីក្រសួងសេដ្ឋកិច្ចនិងហិរញ្ញវត្ថុ បានថ្លែងថា រដ្ឋាភិបាលដឹកនាំដោយគណបក្សលោក នឹងអនុញ្ញាតឲ្យខ្មែរឥស្លាមដែលធ្វើការនៅគ្រប់ស្ថាប័ន ទាំងអស់ ទាំងស្ថាប័នរដ្ឋ និងស្ថាប័នឯកជនមានសិទ្ធិឈប់សម្រាកពីការងាររយៈពេលបីថ្ងៃនៅថ្ងៃ បុណ្យរ៉យ៉ាស្រាយបួស និងបីថ្ងៃនៅបុណ្យរ៉យ៉ាហាជ្ជី។ ចំពោះវិស័យការទូតលោកថ្លែងថា រដ្ឋាភិបាលរបស់លោកនឹងពង្រីកស្ថានទូតកម្ពុជានៅតាមបណ្តាប្រទេសឥស្លាមជាមិត្ត និងផ្តល់ឱកាសឲ្យខ្មែរឥស្លាមណាដែលមានសមត្ថភាពធ្វើការនៅតាមស្ថានទូតទាំងនោះ។ លោកសម រង្ស៊ីថា លោកនឹងអនុញ្ញាតឲ្យស្រ្តីខ្មែរឥស្លាមគ្របក្បាលតាមទំនៀមទម្លាប់សាសនាឥស្លាមនៅពេលថតរូបធ្វើឯកសារផ្លូវការផ្សេងៗដូចជាលិខិតឆ្លងដែន អត្តសញ្ញាណបណ្ណ ឬប្រវត្តិរូបធ្វើការងារ។ «រដ្ឋាភិបាលថ្មីត្រូវអនុញ្ញាតឲ្យស្រ្តីខ្មែរឥស្លាមគឺគ្របក្បាលតាមទំនៀមទម្លាប់សាសនាឥស្លាមនៅពេលថតរូបធ្វើឯកសារផ្លូវការ ដូចជាលិខិតឆ្លងដែន អត្តសញ្ញាណបណ្ណ ឬប្រវត្តិរូបធ្វើការងារគ្រប់បែបយ៉ាងទាំងអស់»។ ទោះជាមានការសន្យាហូរហែបែបនេះពីសំណាក់មេបក្សប្រឆាំងរូបនេះយ៉ាងណាក៏ដោយ លោកកែម ឡី អ្នកសិក្សាស្រាវជ្រាវសង្គមបាន ប្រាប់ VOA ថា ការសន្យារបស់បក្សប្រឆាំងក្នុងពេលគណបក្សប្រជាជនកម្ពុជាកំពុងកាន់អំណាចនៅឡើយទំនងជាមិនអាចទៅរួចទេ។ លោកបន្ថែមថា៖ «ប៉ុន្តែបើសិនជាគណបក្សសង្គ្រោះជាតិគាត់ឈ្នះ។ គាត់អាចធ្វើបានដូចជាគាត់ថាផ្តល់ឲ្យគ្រូឥស្លាមហ្នឹងជាគ្រូដែលមានប្រាក់ខែ ឬមួយក៏បើកបរិយាកាសល្អបន្ថែមទៀតដល់ជនជាតិឥស្លាម។ ប៉ុន្តែពេលខ្លះនយោបាយអត់បានសិក្សាវិភាគស៊ីជម្រៅថាអាចធ្វើបានឬមិនបានទេ។ ភាគច្រើនគាត់សន្យហួស ហួសហេតុ។ អ្នកនយោបាយយើងវប្បធម៌ហើយដែលចូលចិត្តបោកប្រាស់ភូតភរប្រជាពលរដ្ឋ អត់មានវិភាគអ្វីគ្រប់ជ្រុងជ្រោយទាំងអស់ ភាគច្រើនដែលយើងឃើញ។ ខ្ញុំមិនទាន់សន្និដ្ឋានថាធ្វើបានទាំងស្រុងទេ ប៉ុន្តែសុឆន្ទៈដែលឮ ភាគច្រើនអាចធ្វើបាន។ ប៉ុន្តែលក្ខណៈបច្ចេកទេសយើងត្រូវការពេលវេលាទៀត»។ ពិធីបុណ្យរ៉ាមាដានរបស់ប្រជាពលរដ្ឋខ្មែរឥស្លាមមានរយៈពេលមួយខែ។ នៅក្នុងឆ្នាំនេះពិធីបុណ្យតមការទទួលទានអាហារគ្រប់ប្រភេទតាំងពីពេលព្រះអាទិត្យរះរហូតដល់ព្រះអាទិត្យលេចនេះ បានចាប់ផ្តើមកាលពីថ្ងៃ១៨មិថុនាកន្លងទៅនេះ។ ពិធីបុណ្យនេះនឹងបញ្ចប់នៅថ្ងៃទី១៨ខែកក្កដាខាងមុខ៕